Tisztelt Iskolatitkár!
Kedves Kollégánk!

Örömmel tájékoztatom, hogy az Európai Nyelvek Stúdiója 2002-ben alapításának
20. évfordulóját ünnepli.

Korábbi tájékoztatóinkból már tájékozódhatott iskolánk színvonalas képzési tevékenységéről. Engedje meg, hogy emiatt - kímélve az Ön idejét - csak a legfontosabb eseményekről tájékoztassam.

Iskolánk államilag elismert, akkreditált nemzetközi nyelvvizsgák központja lett. Mind az angol Trinity College London nyelvvizsga, mind pedig a német nyelvű Österreichisches Sprachdiplom Deutsch (ÖSD) bizonyítványokhoz immár ugyanolyan jogkövetkezmények fűződnek, mint a korábbi állami nyelvvizsgához.

A 20. évforduló kapcsán iskolánk vezetése úgy döntött, hogy mind a középiskolás diákoknak nyújtott kedvezményeket, mind pedig iskolánk alapítványának pályázati rendszerét továbbra is fenntartjuk. 2002-ben tandíjaink is változatlanok.

I. TANDÍJKEDVEZMÉNY MINDEN KÖZÉPISKOLÁS DIÁKNAK

Az általános tandíjkedvezmény diákigazolvánnyal 3 000 Ft. A legmagasabb tandíjkedvezmény a 7 500 Ft-ot is elérheti. (A részleteket színes mellékletünk tartalmazza).
A 15 hetes 60 órás őszi-téli, heti 2x2 órás tanfolyamok tandíját a minden diáknak járó általános kedvezmény 27 000 Ft-ra csökkenti.

II. ALAPÍTVÁNYI TANDÍJTÁMOGATÁS MINDEN PÁLYÁZÓNAK

Iskolánk közhasznú alapítványa, az EURÓPAI NYELVEK ALAPÍTVÁNY, 7 éve működő közkedvelt pályázati rendszere keretében 20. alkalommal is pályázati lehetőséget biztosít a középiskolás diákok számára. (Pályázni a mellékelt pályázati kérelemmel lehet.)
A kevésbé tehetős családok gyermekeit továbbra is 6 000 Ft-os tandíjtámogatással segítjük.

Kérem, hogy segítse munkánkat azzal, hogy a mellékelt tájékoztatóinkat a diákoknak, az angol és a német nyelvi munkaközösségek vezetőinek és a nyelvtanároknak szíveskedjen átadni.

Szeretnénk megköszönni Önnek eddigi segtségét, amely nélkül nem tudnánk működtetni diák-kedvezmény rendszerünket.

Tisztelettel és köszönettel:

dr. Pogány Csaba
igazgató